
Täname Teid panuse eest uue jahiseaduse koostamisel ning alljärgnevalt selgitame esitatud ettepanekute arvestamise või mittearvestamisega seonduvat.

	Nr
	Ettepanek
	Vastus ettepanekule

	1.
	JSE § 4 sätestatud jahimaa definitsioonist ei selgu, kas mõiste hõlmab ka erinevaid tarastatud territooriume. Rakendussätete § 67 muudab LKS § 58 ja sätestab kodumaiste liikide tehiskeskkonnas hoidmise ja koha registreerimise ja JSE § 23 lg 3 p 2 ei loe jahipidamiseks  uluki surmamist ulukite tehiskeskkonnas hoidmise kohas, mis on registreeritud Keskkonnaametis  aga kuidas suhtuda jahipidamisse tarastatud aladel, mis ei ole näiteks registreeritud KKA-s? 

Ettepanek: Jahipidamine tarandikes JSE-s täpsemini reguleerida (tarandikud kultuuride kaitseks, tarandikud jahiulukitele).
	Jahipidamine tarandikes ei ole Keskkonnaministeeriumi hinnangul soositav ja Eesti jahikultuurile omane. Jahiulukite pidamine ja surmamine tarandikes on kavas täpsemini reguleerida looduskaitseseadusega.




	2.
	JSE § 8 lg 1 sätestab, et jahipidamise õiguse eest tasutakse riigieelarvesse. Samas ja tõenäoliselt ekslikult on jäänud muutmata Keskkonnatasude seaduse (KKTS) § 13 lg 5, mis sätestab jahipiirkonna tasu riigieelarvesse kandmise. KKTS § 4 Keskkonnatasude rakendamise eesmärk ja kasutamise põhialused lg 4 sätestab, et taastuvate loodusvarade (kalavaru, kasvav mets, jahiulukid) kasutamisest laekunud raha suunatakse nende varade taastootmiseks ja kaitseks. Keskkonnatasude seaduse § 12 lg 4 uus sõnastus sätestab jahipidamisõiguse eest võetava tasu alammääraks 10 eurot ja ülemmääraks 20 eurot. Samast paragrahvist on puudu lg 3, eeldame, et see on numeratsiooni viga ja tekstiosa puudu ei ole. 

KKTS § 12 uues sõnastuses lg 2 sätestab, et jahipidamise õiguse tasu suuruse ning maksmise ja selle kontrollimise korra kehtestab keskkonnaminister määrusega.

Ettepanek: Sätestada, et EJS kogub halduslepingu alusel jahimeestelt jahipidamisõiguse tasu. 10 euro jahipidamisõiguse tasu rakendamisel kompenseeritakse ulukikahjud vastavalt kokku lepitavale kahjustuste kompenseerimise metoodikale. Juhul kui soovitakse kehtestada kõrgemat tasu jahipidamisõiguse eest aastas, tasutakse lisanduv summa ulukikahjude kompenseerimise fondi millisest kompenseeritakse ulukikahjustused. Fond oleks piiratud vastutusega.
	Keskkonnaministeerium ei toeta riikliku fondi loomist uluksõraliste tekitatud kahju hüvitamiseks. 



	3.
	JSE § X Jahindusnõukogu. 

Ettepanek sõnastada lõige 1 järgmiselt: Jahindusnõukogu moodustatakse maakonnas jahipiirkonna kasutajate, maaomanike ja  keskkonnaameti esindajatest regionaalse jahindustegevuse korraldamiseks. Sellisel juhul on esindatud kolm osapoolt ja otsused tuleksid konsensuse printsiibil. Viimane nõue sätestatakse keskkonnaameti poolt kinnitatavas töökorras. 

Ettepanek sõnastada lg 3 p 1 keskkonnaametile ettepanekute tegemine suurulukite küttimise mahtude, soolise ja vanuselise struktuuri kinnitamiseks. 

Ettepanek lisada lg 3 p 5 käesoleva paragrahviga antud pädevuse piires erimeelsuste lahendamine,  s.h. ulukikahjudega seonduvate küsimuste lahendamine. 

	Kolmepoolsete läbirääkimiste tulemusena on jõutud kokkuleppele, et jahindusnõukogu moodustajaks on Keskkonnaamet, kuid probleemküsimuste lahendamine peab jääma jahipiirkonna kasutajate ning maaomanike esindajate ülesandeks.

	4.
	JSE § 20 

Ettepanek: täiendada ja tuua seadusesse üle rakendussätete paragrahvi 65 lõige 2 sellises sõnastuses, et keskmisele jahimehele oleks ühemõtteliselt arusaadav seniste kasutuslubade tähtajatuks muutumine. 
	Vastavalt normitehnika eeskirjale reguleeritakse seda rakendussätete peatükis. Selguse huvides täiendame seletuskirja.

	5.
	JSE 30 
Ettepanek: Eraldi tuleks reguleerida ühisjahti suurulukitele ja väikeulukitele. Käesolevas paragrahvis kirjeldatu kehtib ühisjahi kohta suurulukitele, väikeuluki ühisjahil peab igale jahimehele olema väljastatud väikeuluki luba.
	Keskkonnaministeerium ei toeta ettepanekut. Leiame, et nii suur- kui väikeulukijaht peaks toimuma analoogsete reeglite alusel. 



	6.
	JSE § 34.

Ettepanek: lg 2 jätta välja toornahk, kuna selle käitlemine on reguleeritud teiste seadustega.
	Nõustume ettepanekuga.

	7.
	Ettepanek: lisada lg 1 p 5 jahipidamise õiguse tasumist tõendav dokument.

	Ei nõustu ettepanekuga. Jahipidamisõiguse tasu maksmist kontrollib Keskkonnainspektsioon selleks loodud registri kaudu.

	8.
	Ettepanek sõnastada lg 11: välisriigi kodanik võib jahti pidada välisriigis väljastatud kehtivate jahiõigust tõendavate dokumentide alusel väljastatud välismaalase jahitunnistuse alusel.

Seda toimetaks EJS halduslepingu alusel. Välisjahimees peab tõendama ka kehtivate laskekatsete (alla 2 aasta) olemasolu. Kui katse olemasolu ei tõestata, siis suunatakse külaline katsetele. Siseriiklikku jahiõigust välisriigi kodanikule andva ja tõendava jahitunnistuste väljastamine registreeritakse, see on tasuline (põhimõte - ka jahikülaline osaleb meie ulukiressursi taastootmisel) ja arvestus annab võimaluse riiklikult saada terviklikumat ülevaadet meie ulukiressursi  kasutajatest ja annab võimaluse planeerida arenguid tulevikuks. 


	Keskkonnaministeerium on eelnõu koostamisel lähtunud kolmepoolsete läbirääkimiste tulemusena kokkulepitud skeemist, mille kohaselt dubleerivat jahitunnistust ei väljastata, kuna ametkondadele vajalik info on ilma selleta kättesaadav.

Suuruluki laskekatse sooritamise tingimused peavad välisriigi ja kohalikul jahimehel olema täpselt samasugused. 

	9.
	JSE § 40 

Ettepanek lg 4 täiendada:  Väikeulukite küttimiseks väljaantava loa maksumus ei tohi ületada loa väljaandmisel tehtavaid otseseid kulutusi (blanketi maksumus, vms.) 

Ettepanek lg 6  täiendada sõnadega : Käesoleva paragrahvi lg 4 alusel väljaantavale loale tuleb kanda kinnistu tunnus ja nimi.
	Keskkonnaministeeriumi hinnangul on loa väljastamisega seotud kulud marginaalsed, mistõttu vastav regulatsioon ei ole vajalik. Osapoolte õigused ja kohustused on võimalik sätestada kinnisasja kasutamise lepingus. 

	10.
	§ 60

Ettepanek: karistus peaks olema proportsionaalne ja mõistlik. Füüsilisele isikule kuni 25 trahviühikut ja juriidilisele kuni 100 trahviühikut. 
	Nõustume ettepanekuga.



	11.
	§ 42

Põhimõte oleks, et RMK-d käsitletaks kui teisi maaomanikke. RMK poolt välja töötatud tüüplepingu vormi peaks kinnitama minister. Kui lepingut ei ole sõlmitud, siis hüvitatakse kahjud seadusega ettenähtud korras.

Ettepanek: sätestada nõue, et suurulukite küttimiseks ei anta alla 5000 ha suuruseid ja ühes ringpiiris olevaid jahimaid. Sellisel juhul tuleb väljastada ka jahipiirkonna kasutusõiguse luba. 

Probleem on teisalt näiteks ka selles, et näiteks Harju koosneb umbes kahekümnest piirkonnast, kellel on üks kasutusõiguse luba. See takistab maaomanikel isegi parima tahtmise juures saada kokku 2/3 pindalast, et vajadusel vahetada jahimaa kasutajat. 
RKM jahipiirkond annab kahe ja kolme tuhande hektari suuruseid piirkondi allrendile üheks aastaks (tegelikult müüvad oksjoniga näit 2000 ha, lubades seal küttida näit 3 põtra, 15 siga jne.)
	Nõustume ettepanekuga tagada riigimaa valdajal samad õigused eramaaomanikega. 



	12.
	§ 43 

Ka siin peab kehtima põhimõte, et RMK-d käsitletaks kui kõiki teisi maaomanikke. 

Ettepanek 1: jätta § 43 välja täies ulatuses

Ettepanek 2: jätta välja lg 1.  ja rakendada kas:
a) Kui lepingut pole sõlmitud ja rentnik tasub renti kuni 0,3 EUR/ha, siis kahjustusi jahimees ei kompenseeri.

Kui lepingut pole sõlmitud ja tasu ei maksta, siis kompenseerib ulukikahjustused jahimees vastavalt kahjustuste kompenseerimise metoodikale

Kui RMK algatab või osaleb jahipiirkonna kasutusõiguse loa tühistamise menetluses, siis otsuse peab allkirjastama minister.
	Nõustume ettepanekuga tagada riigimaa valdajale samad õigused eramaaomanikega. 


	13.
	Ulukikahjustuste teema.

EJS juhatuse koosolekul otsustati teha majandusliku mõju analüüs ulukikahjustuste osas. Jahimeestel kui ulukiasurkondade majandajatel peaks olema võimalus jahiaasta eelarve tulusid- kulusid võimalikult täpselt hinnata.

EJS toetab siiani Keskkonnaministeeriumis 30.08.11 toimunud koosolekul kokkulepitud põhimõtet, et maaomanikul on õigus nõuda ulukite poolt tekitatud kahjude hüvitamist vastavalt KKM poolt kehtestatud metoodikale. Hüvitamine toimub juhul kui maaomanik on ennetavalt/eelnevalt teavitanud taasesitatavas vormis (näit 01.06) rajatud põllukultuuridest ning metsaaladest, kus ulukikahjustused võivad esineda.
KKM vastava määrusega kehtestatakse põllumajanduskultuuridele ja metsamaal kasvavate okaspuudele põdra, punahirve, metskitse või metssea tekitatud kahjustuste määramise ja rahalise väärtuse arvutamise metoodika.

Kahjustusobjekt  määruse tähenduses on põllumaa lahustükk, millel kasvatatakse põllukultuure ning metsaeraldis, millel kasvavad okaspuud.

JSE § 45 lg 4 Kokkuleppe puudumisel on jahipiirkonna kasutaja kohustatud maaomaniku nõudmisel hüvitama jahiulukite tekitatud kahju, mis ületavad maaomaniku omavastutusmäära, kuid mitte rohkem kui 100 eurot kahjustatud ala hektari kohta.
lg 5 Maaomaniku omavastutusmäär on 100 eurot kahjustatud ala hektari kohta.
Lisaks teeb EJS ettepaneku, et metsaeraldise ja põllumaa lahustükil tekkinud kahjustusi hinnatakse eraldi metoodikate alusel.

Põllumajanduskultuurid tuleb täpsemalt kirjeldada, selleks ei ole kindlasti rohumaa.
Metsaeraldisele tekkinud kahju hinnatakse ühe metoodika alusel, võetakse aluseks RMK poolt koostatav metoodika, mille kohaselt peab ha olema säilinud minimaalselt kindel arv istikuid/taimi (1200 tk, sh looduslik uuendus). Peab olema istutatud rohkem.
Põllumaa lahustükil tekkinud kahjustused hüvitab jahipiirkonna kasutaja, kuid mitte rohkem kui 10% põllumaa lahustüki pindalast. 
Vastavalt ülaltoodud põhimõtetele on EJS valmis kahjustuste käsitlemist edasi arutama.
Teise alternatiivina pakume EJS-i poolt välja kahjude hüvitamist fondi kaasabil. Sellisel juhul piirataks jahimehe vastutus kindla summaga (aastamaks, rendimakse jahimaa kasutamise eest).
Alternatiivina on pakutud ka kahjustuste hüvitamise käivitumist juhtudel, kui jahipiirkonna kasutaja ei ole täitnud maakonna jahindusnõukogus kokku lepitud küttimismahtusid.
Vaatamata ulukikahjude teema keerukusele ja arvamuste paljususele on EJS huvitatud, et arutelud jätkuksid ja lahendus oleks kvaliteetne, õigusriigile kohane ja rahuldaks võimalikult rohkem osapooli.
	Uluksõraliste tekitatud kahju hindamise ja hüvitamise kord vajab veel täiendavaid arutelusid põllumeeste esindajatega. Vajadusel muudetakse asjaga seotud sätteid jahiseaduse eelnõus ning kahju hindamise metoodikas. Viimasel juhul on tegemist keskkonnaministri määrusega.

